Wanaume wasitumie kisingizio cha mavazi kubaka
Language: Swahili | Genre: News

Wanaume wasitumie kisingizio cha mavazi kubaka 

 Suala la mavazi wanayovaa wanawake na wasichana imezungumziwa mara nyingi. Wakati mwingi watu na hasa wanaume huwasuta wanawake wanaovalia mavazi mafupi ama yaliyowabana kupindukia wakidai wanawatia kwenye majaribu ya ngono.
Wanawake walioko kwenye ulingo wa kisiasa kwa mfano huwa na wakati mgumu sana kwa kuwa kwa kawaida wao huangaliwa na kuhukumiwa kulingana na jinsi wanavyojivaa. 
Watu huamini ya kwamba wanawake hawa wanafaa kuvaa kwa njia fulani. 
Pindi tu picha ya mwanamke maarufu inapojitokeza kwenye mitandao ya kijamii akiwa na mavazi yanayofichua sehemu za mwili wake kwa kiwango fulani,utawasikia wengi wakimsuta na kusema kwamba hajiheshimu wala haiheshimu jamii.
Swala la ubakaji kwa mfano huweza kwa mara nyingi kuibua hisia tofauti kuhusian na mavazi ya wanawake.Wengi wa wanaume husema kwamba inawezekana kuwa aliyebakwa alivaa kwa namna ya kumshawishi aliyembaka. Hizi ni fikra potovu na za kuudhi sana.
Tuchukue mfano wa mwanamke kama vile Akothee ambaye muimbaji maarufu hapa Kenya.
Akothee amekuwa katika mstari wa mbele kupigania haki yake ya kuvaa apendavyo kwa kauli ya mavazi yangu chaguo langu.
Katika ukurasa wake wa Instagramu kwa mfano, Akothee kwa kawaida huweka picha akiwa amevalia mavazi mafupi, ambayo wanatamaduni husema ni mafupi kupindukia.
Mara nyingi watu humtusi kwa jinsi alivyovaa kwa madai kuwa anachangia utovu wa maadili.
Kwa kawaida wapo watu ambao hujihisi kuwa wenye jukumu la kuwahukumu watu kimavazi.
Ukweli ni kuwa hakuna sheria yoyote iliyowekwa nchini ya kudhibiti wanawake kimavazi kwani itakuwa nikukiuka haki zao za kufanya maamuzi huru. Hivyo wanawake wana haki ya kufanya chaguo lao na kuvaa wapendavyo.
Nchi ya Uganda kwa mfano kuna wakati ambapo kulikuwa na mswada bungeni wa kuweka sheria ya kudhibiti mavazi ya wananwake ili kuwazuia kuvaa nguo fupi.
Lilikuwa ni swala lililobua hisia tofauti na wanawake walipinga kwa hali na mali kwa kuandamana na kusema kuwa wana haki ya kuvaa watakacho.
Katika ulimwengu wa sasa, ni juu ya wanaume kukubali mabadiliko katika mitindo na kuwaheshimu kwa mavazi wanayovaa.
Ni jukumu la wanaume kuwa na udhibiti wa kibinafsi wa hisia zao na kuwaheshimu wanawake wote. Hivyo ni jukumu la wanaume wenye tamaa ya kifisi kujidhibiti.
Wabakaji wanaotoa uvaaji wa nguo fupi kama sababu yao kutekeleza kitendo hicho cha uhalifu wanafaa kuchukuliwa hatua kali.
Mwandishi ni mhadisi  na mwanaharakati wa kutetea haki za wanawake na vijana.